แบงก์ชาติเข้มค่าปรับ แบงก์เบี้ยวจ่ายเงินเข้ากองทุนฟื้นฟูฯ
ธปท.ออกประกาศเก็บเบี้ยปรับอัตรา 1% หากธนาคารพาณิชย์ไม่ได้นำส่งเงิน หรือส่งเงินไม่ครบในอัตรา 0.46% ของฐานเงินฝากให้ ธปท.ไปใช้หนี้กองทุนฟื้นฟูฯ 1.4 ล้านล้านบาท บังคับใช้ 19 มี.ค.นี้
15 พ.ค. 2556

ธปท.ออกประกาศเก็บเบี้ยปรับอัตรา 1% หากธนาคารพาณิชย์ไม่ได้นำส่งเงิน หรือส่งเงินไม่ครบในอัตรา 0.46% ของฐานเงินฝากให้ ธปท.ไปใช้หนี้กองทุนฟื้นฟูฯ 1.4 ล้านล้านบาท บังคับใช้ 19 มี.ค.นี้
นวอร เดชสุวรรณ์ ผู้อำนวยการอาวุโส ฝ่ายวิเคราะห์และติดตามฐานะ ธนาคารแห่งประเทศไทย (ธปท.) ออกประกาศกำหนดอัตราเบี้ยปรับ การนำส่งเงินเพิ่มเข้าบัญชีสะสมเพื่อการชำระคืนต้นเงินกู้ชดใช้ความเสียหายของกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) ในกรณีที่สถาบันการเงินที่รับฝากเงินและธนาคารพาณิชย์ไม่นำส่งเงิน หรือนำส่งไม่ครบตามที่กำหนดให้ส่งเงินให้ ธปท.นำมาใช้หนี้กองทุนฟื้นฟูฯ ในอัตรา 0.46% ของฐานเงินฝาก จำนวนนี้จะนับรวมตั๋วแลกเงิน (ตั๋ว บี/อี) ด้วย
หาก ธปท.ตรวจพบ จะมีการเรียกเก็บเงินเพิ่มในอัตรา 1% ต่อเดือนของจำนวนเงินที่ไม่ได้นำส่ง หรือนำส่งไม่ครบ โดยให้มีผลบังคับใช้ตั้งแต่วันที่ 19 มี.ค. 2556 หลังได้ประกาศไว้ในราชกิจจานุเบกษาเป็นต้นไป
ทั้งนี้ การออกประกาศของ ธปท.ข้างต้น เป็นไปตามอำนาจแห่งพระราชกำหนด (พ.ร.ก.) ปรับปรุงการบริหารหนี้เงินกู้ ที่กระทรวงการคลังกู้เพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน พ.ศ. 2555 ที่มียอดหนี้เงินกู้ของกองทุนฟื้นฟูฯ ประมาณ 1.4 ล้านล้านบาท 
ประกาศนำส่งเงินให้ ธปท.นำไปใช้หนี้เงินกู้ของกองทุนฟื้นฟูฯ ในอัตรา 0.46% และนำส่งเงินเข้าสถาบันคุ้มครองเงินฝากอีก 0.01% เพื่อให้ผู้ฝากได้รับการคุ้มครองเงินฝากไม่เกิน 50 ล้านบาทต่อบัญชีต่อธนาคาร 
ปัจจุบัน ธปท.รายงานยอดเงินรับฝากแยกตามขนาดและอายุของธนาคารพาณิชย์ทั้งระบบ ณ สิ้นไตรมาสแรกปีนี้ มีทั้งสิ้น 81.65 ล้านบัญชี มียอดเงินฝากรวม 10.29 ล้านล้านบาท 
ด้าน พวงทิพย์ ปรมาพจน์ ผู้อำนวยการอาวุโส ฝ่ายจัดการกองทุน ธปท. ในฐานะผู้จัดการกองทุนฟื้นฟูฯ กล่าวว่า ตั้งแต่กองทุนฟื้นฟูฯ เริ่มเก็บเงินตาม พ.ร.ก.ปรับปรุงการบริหารหนี้เงินกู้ฯ มาได้ 2 งวด คือ งวดเดือน ก.ค. 2555 และงวดเดือน ม.ค. 2556 ได้เงินรวมกันแล้วประมาณ 4 หมื่นล้านบาท 
ธปท.ได้ทยอยนำไปใช้หนี้เงินต้นและดอกเบี้ยกองทุนฟื้นฟูฯ มาอย่างต่อเนื่อง คาดว่าที่ผ่านมายังไม่เคยมีธนาคารพาณิชย์ใดถูกเก็บเบี้ยปรับ 1% 
อย่างไรก็ตาม ส่วนตัวไม่รู้รายละเอียดเรื่องเบี้ยปรับ เพราะเป็นอำนาจดำเนินการของฝ่ายกำกับสถาบันการเงิน 
“ที่ผ่านมากองทุนก็ทยอยเก็บเงินนำส่ง 0.46% และบางส่วนก็นำเงินจากการบริหารสินทรัพย์ที่มี เพื่อนำเงินส่งใช้หนี้มาเรื่อยๆ คาดว่าเงินนำส่งจะเพิ่มขึ้นอย่างต่อเนื่องจากอัตราเงินฝากที่เพิ่มขึ้น 
ล่าสุดไตรมาสแรกปีนี้เงินรับฝากเพิ่มขึ้น 22.4% และขณะนี้กองทุนฟื้นฟูฯ ยังรอการอนุมัติเงิน 1.6 หมื่นล้านบาท จากคณะรัฐมนตรีให้นำเงินก้อนนี้ไปชำระหนี้กองทุนฟื้นฟูฯ ซึ่งตอนนี้ได้ส่งเรื่องไปที่กระทรวงการคลังแล้ว” พวงทิพย์ กล่าว
แบงก์พาณิชย์ออกมาโวยรัฐบาล ว่าการดำเนินการทำให้แบงก์พาณิชย์เสียเปรียบแบงก์รัฐเพิ่มขึ้นอีก เป็นช่องให้แบงก์พาณิชย์กดดันรัฐบาลให้เก็บค่าธรรมเนียมแบงก์รัฐด้วยเช่นกัน เพื่อให้ต้นทุนระดมเงินฝากของแบงก์รัฐเพิ่มสูงขึ้น ลดการได้เปรียบของแบงก์รัฐที่มีมากกว่าแบงก์พาณิชย์ให้ลดลง
อย่างไรก็ตาม การที่ ธปท. ออกประกาศเก็บค่าปรับนั้น ดูแล้วเหมือนจะเข้มงวดกับธนาคารพาณิชย์มากเกินไป ในขณะที่ธนาคารของรัฐกลับไม่ต้องประสบปัญหาชีวิตแบบเดียวกัน
แม้ว่าข้อตกลงของกระทรวงการคลัง และ ธปท.จะต้องเก็บค่าธรรมเนียม 0.4% เข้ากองทุนพัฒนาประเทศในการดูแลของกระทรวงการคลัง เพื่อให้เกิดความยุติธรรมในการทำธุรกิจ 
แต่เวลาผ่านมากว่า 1 ปี การออกกฎหมายเก็บค่าธรรมเนียมแบงก์รัฐยังไม่ได้เสร็จ ทำให้ปัจจุบันแบงก์รัฐก็ยังได้เปรียบแบงก์พาณิชย์ในจุดนี้เหมือนเดิม